Държавен вестник, бр. 16, 2015 г., стр. 7

БРОЙ  16	
Д Ъ Р Ж А В Е Н  В Е С Т Н И К 	
СТР.  7  
§ 2. Отменя Постановление № 164 на 
Министерския съвет от 2004 г. за приемане 
на Наредба за условията и реда за предава­
не на радиоактивни отпадъци на Държавно 
предприятие „Радиоактивни отпадъци“ (ДВ, 
бр. 64 от 2004 г.).
Министър-председател:
Бойко Борисов
За главен секретар на Министерския съвет: 
Веселин Даков
НАРЕДБА
за условията и реда за предаване на радио­
активни отпадъци на Държавно предприятие 
„Радиоактивни отпадъци“
Г л а в а  п ъ р в а
ОБЩИ ПОЛОЖЕНИЯ
Чл. 1. С наредбата се определят усло­
вията, редът и сроковете за предаване на 
радиоактивни отпадъци (РАО) на Държавно 
предприятие „Радиоактивни отпадъци“, нари­
чано по-нататък „държавното предприятие“, 
както и категориите и видовете РАО, които 
не подлежат на предаване на държавното 
предприятие.
Чл. 2. (1) На предаване на държавното 
предприятие подлежат:
1. радиоактивни отпадъци, които се генери­
рат в резултат на дейността на лицензианти и 
титуляри на разрешения (генератори на РАО) 
по смисъла на Закона за безопасно използване 
на ядрената енергия (ЗБИЯЕ);
2. радиоактивни отпадъци от предишни 
практики;
3. радиоактивни отпадъци, чийто собстве­
ник не е известен;
4. радиоактивни отпадъци, внесени на 
територията на Република България и които 
не могат да бъдат върнати обратно;
5. радиоактивни отпадъци, генерирани в 
резултат на дейността на генератори на РАО, 
които са обявени в несъстоятелност или 
ликвидация;
6. радиоактивни отпадъци, получени по 
реда на чл. 17, т. 4, букви „а“ и „б“ ЗБИЯЕ;
7. радиоактивни отпадъци, обявени за та­
кива от Министерския съвет съгласно чл. 75, 
ал. 2 ЗБИЯЕ;
8. радиоактивни отпадъци като освободен 
следствен материал.
(2) Не подлежат на предаване на държав­
ното предприятие:
1. радиоактивни отпадъци, станали собстве­
ност на държавното предприятие в резултат 
на прехвърляне на ядрено съоръжение или 
на части от него въз основа на Решение на 
Министерския съвет; 
2. отпадъци от миннодобивната промиш­
леност;
3. отработено ядрено гориво.
Чл. 3. (1) Държавното предприятие е длъж­
но да приема всички РАО по чл. 2, ал. 1.
(2) Лицата, в резултат на чиято дейност 
се генерират радиоактивни отпадъци, поемат 
разходите, свързани с управлението на радио­
активните отпадъци от тяхното образуване до 
погребването им, включително мониторинга 
на хранилищата след затварянето им.
Г л а в а  в т о р а
ПРЕДАВАНЕ НА РАДИОАКТИВНИ ОТПА­
ДЪЦИ НА ДЪРЖАВНОТО ПРЕДПРИЯТИЕ
Раздел I
Общи условия и ред за предаване
Чл. 4. Генераторите на РАО са длъжни:
1. да предават своевременно генерираните 
от тях РАО; 
2. да поддържат актуални данни за коли­
чествата генерирани РАО.
Чл. 5. (1) Държавното предприятие извърш­
ва входящ контрол на РАО.
(2) Входящият контрол при предаване на 
РАО от ядрено съоръжение включва пре­
глед на съпроводителната документация и 
идентифициране на основните радиологични 
характеристики на РАО.
(3) Входящият контрол при предаване на 
РАО от обект с източници на йонизиращи 
лъчения (ИЙЛ) включва проверка на място 
за съответствие с данните съгласно заявле­
нието по чл. 6.
(4) Входящият контрол на РАО от предиш­
ни практики и от неизвестен собственик се 
извършва след предаването им в държавното 
предприятие и включва определяне на основ­
ните радиологични характеристики на РАО. 
Чл. 6. (1) Генераторът на РАО от обекти 
с ИЙЛ подава до държавното предприятие 
писмено заявление за предаване на РАО.
(2) Заявлението трябва да съдържа данни 
съгласно приложение № 1.
(3) В 10-дневен срок от получаване на за­
явлението по ал. 1 държавното предприятие 
изпраща на генератора на РАО потвърдително 
писмо, в което го уведомява за организацията 
по предаване, превозване и приемане на РАО, 
включително за датата на предаване на РАО.
(4) Предаването на РАО се извършва не 
по-късно от една година след получаване на 
заявлението по ал. 1.
(5) Предаването на РАО се извършва въз 
основа на подписан договор между държавното 
предприятие и генератора на РАО. В договора 
се посочват броят и видът на предаваните 
опаковки с РАО, радионуклидният състав и 
дължимата към фонд „Радиоактивни отпа­
дъци“ вноска съгласно утвърдената от фонд 
„Радиоактивни отпадъци“ методика.
Чл. 7. Генераторът на РАО от ядрено съо­
ръжение (ЯС) предава РАО съобразно съгла­
суван с държавното предприятие годишен 
план-график за предаване/приемане на РАО.